## La Generalitat avança en la protecció de ‘Les Casetes’ de Nules com a bé de rellevància local

*** Cultura dona resposta a una reivindicació històrica del municipi que evitaria l’enderrocament d’estes construccions situades en la platja de la localitat
* La Conselleria ha emés un informe tècnic favorable que avança en la protecció de ‘Les Casetes’ de Nules**

La Conselleria d’Educació, Cultura, Universitats i Ocupació ha emés un informe tècnic favorable, des de l’àrea de Cultura, per a protegir el centre històric de la platja de Nules, conegut com ‘Les Casetes’, com a bé de rellevància local (BRL).

D’esta manera, la Conselleria de Cultura dona resposta a una reivindicació històrica del municipi per a evitar l’enderrocament d’estes construccions situades en la platja de la localitat.

Segons s’arreplega en l’informe, la protecció d’estes construccions està condicionada al fet que l’ajuntament de la localitat inicie els tràmits per a aprovar el Catàleg de béns i espais protegits del Pla general de Nules.

Des de Cultura, s’assenyala també que les construccions de més d’una planta en primera línia de platja queden fora d’esta proposta de protecció, i hauran de ser declarades fora d’ordenació en la Normativa urbanística municipal i, per tant, no estaran incloses en el Nucli històric tradicional amb la categoria de bé de rellevància local (NHT–BRL) i no apareixerà la seua referència cadastral.

Així mateix, s’indica que amb el nivell de protecció tipologia-estructural, només es permetrà la demolició dels elements impropis, que també estaran definits en la fitxa de cada immoble.

‘Les Casetes de Nules’ o ‘Cases de vora mar de la platja de Nules’ són un conjunt format per més de 200 vivendes situades en primera de costa (en avingudes Plana Baixa, Mallorca i Illes Columbretes de Nules, que conformen el nucli urbà històric de la platja d’esta localitat).

Es tracta de residències estivals construïdes des de principis del segle XX a les dècades dels 20 als 60 del segle passat, i es van convertir moltes en exemples propis del modernisme popular valencià que mereix ser conservat.

Fecha: 07/04/2025